CELEX: 32012D0794
Language: el
Date: 2012-12-17 00:00:00
Title: 2012/794/ΕΕ: Εκτελεστική απόφαση του Συμβουλίου, της 17ης Δεκεμβρίου 2012 , που επιτρέπει στη Βουλγαρία και τη Ρουμανία να εφαρμόσουν μέτρα παρέκκλισης από το άρθρο 5 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

19.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 349/55
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 17ης Δεκεμβρίου 2012
   που επιτρέπει στη Βουλγαρία και τη Ρουμανία να εφαρμόσουν μέτρα παρέκκλισης από το άρθρο 5 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   (2012/794/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή που πρωτοκολλήθηκε στην Επιτροπή στις 25 Μαΐου 2011, η Βουλγαρία και η Ρουμανία ζήτησαν άδεια παρέκκλισης από το άρθρο 5 της οδηγίας 2006/112/ΕΚ, σχετικά με το πεδίο εδαφικής εφαρμογής της εν λόγω οδηγίας, όσον αφορά τη συντήρηση, την επισκευή και την είσπραξη διοδίων σχετικά με τη συνοριακή γέφυρα πάνω από τον ποταμό Δούναβη μεταξύ Vidin (Βουλγαρία) και Calafat (Ρουμανία) («αιτούμενη παρέκκλιση»). Με επιστολή που πρωτοκολλήθηκε στην Επιτροπή στις 7 Μαρτίου 2012, η Βουλγαρία και η Ρουμανία αντικατέστησαν εν μέρει την αιτούμενη παρέκκλιση.
            
         
               (2)
            
            
               Σύμφωνα με τις διατάξεις του άρθρου 395 παράγραφος 2 της οδηγίας 2006/112/ΕΚ, η Επιτροπή απέστειλε την αιτούμενη παρέκκλιση στα άλλα κράτη μέλη, με επιστολή της 17ης Ιουλίου 2012, με εξαίρεση την Ισπανία, η οποία ενημερώθηκε με επιστολή της 18ης Ιουλίου 2012. Με επιστολή της 19ης Ιουλίου 2012, η Επιτροπή ανακοίνωσε στη Βουλγαρία και τη Ρουμανία ότι διέθετε όλες τις απαιτούμενες πληροφορίες για την εξέταση της αιτούμενης παρέκκλισης.
            
         
               (3)
            
            
               Όσον αφορά τη συντήρηση και την επισκευή της γέφυρας, η αιτούμενη παρέκκλιση συνίσταται στο να θεωρηθεί ότι το εδαφικό σύνορο μεταξύ της Βουλγαρίας και της Ρουμανίας βρίσκεται στη μέση της γέφυρας.
            
         
               (4)
            
            
               Όσον αφορά την είσπραξη διοδίων για τη διέλευση της γέφυρας, η αιτούμενη παρέκκλιση συνίσταται στο να θεωρηθεί ότι το συνολικό μήκος της γέφυρας βρίσκεται στο έδαφος του κράτους μέλους στο οποίο αρχίζει η εκάστοτε διέλευση. Κατά συνέπεια, μόνον ο βουλγαρικός ΦΠΑ θα επιβάλλεται στο σύνολο των διοδίων για όλες τις διαδρομές που ξεκινούν από τη βουλγαρική πλευρά. Κατά τον ίδιο τρόπο, μόνον ο ρουμανικός ΦΠΑ θα επιβάλλεται στις διαδρομές που ξεκινούν από την πλευρά της Ρουμανίας.
            
         
               (5)
            
            
               Ελλείψει τέτοιων μέτρων παρέκκλισης, καταρχάς, ο προσδιορισμός του τόπου παροχής για τη συντήρηση, την επισκευή και την είσπραξη διοδίων θα εξαρτιόταν από την ακριβή οριοθέτηση του εδαφικού συνόρου πάνω από τον ποταμό Δούναβη, η οποία, στην πράξη, θα ήταν πολύ δύσκολη για τους εμπλεκόμενους υποκείμενους στον φόρο. Κατά δεύτερο λόγο, όσον αφορά την είσπραξη διοδίων, είναι σκόπιμο να εφαρμόζεται τόσο ο βουλγαρικός όσο και ο ρουμανικός ΦΠΑ στα διόδια που εισπράττονται για διαδρομή απλής μετάβασης πάνω στη γέφυρα. Τα μέτρα παρέκκλισης αποσκοπούν συνεπώς στην απλοποίηση της είσπραξης του εφαρμοστέου ΦΠΑ.
            
         
               (6)
            
            
               Δεδομένου ότι η αιτούμενη παρέκκλιση αφορά το πεδίο εδαφικής εφαρμογής για σκοπούς ΦΠΑ, για το οποίο δεν θα πρέπει να υπάρξουν μελλοντικές αλλαγές, η αιτούμενη παρέκκλιση θα πρέπει να εγκριθεί επ’ αόριστον.
            
         
               (7)
            
            
               Η παρέκκλιση θα έχει αμελητέα επίπτωση στο συνολικό ποσό του φόρου που εισπράττεται στο στάδιο της τελικής κατανάλωσης και δεν θα έχει αρνητικές συνέπειες στους ιδίους πόρους της Ένωσης που προέρχονται από τον φόρο προστιθέμενης αξίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από το άρθρο 5 της οδηγίας 2006/112/ΕΚ, επιτρέπεται στη Βουλγαρία και τη Ρουμανία να εφαρμόσουν τις παρεκκλίσεις που καθορίζονται στα άρθρα 2 και 3 της παρούσας απόφασης σχετικά με τη συντήρηση, την επισκευή και την είσπραξη διοδίων σχετικά με τη συνοριακή γέφυρα πάνω από τον ποταμό Δούναβη μεταξύ Vidin (Βουλγαρία) και Calafat (Ρουμανία).
   Άρθρο 2
   Για τον προσδιορισμό του τόπου των φορολογητέων συναλλαγών σχετικά με τη συντήρηση ή την επισκευή της συνοριακής γέφυρας, θεωρείται ότι το εδαφικό σύνορο βρίσκεται στη μέση της γέφυρας για την παράδοση αγαθών και την παροχή υπηρεσιών, τις ενδοκοινοτικές αποκτήσεις και τις εισαγωγές αγαθών που προορίζονται για την εν λόγω συντήρηση ή επισκευή.
   Άρθρο 3
   Για τον προσδιορισμό του τόπου των φορολογητέων συναλλαγών σχετικά με την είσπραξη διοδίων, θεωρείται ότι το συνολικό μήκος της συνοριακής γέφυρας βρίσκεται στο έδαφος του κράτους μέλους στο οποίο αρχίζει η εκάστοτε διέλευση.
   Άρθρο 4
   Η παρούσα απόφαση παράγει αποτελέσματα από την ημέρα της κοινοποίησής της.
   Άρθρο 5
   Η παρούσα απόφαση απευθύνεται στη Δημοκρατία της Βουλγαρίας και στη Ρουμανία.
   
      Βρυξέλλες, 17 Δεκεμβρίου 2012.
      
         
            Για το Συμβούλιο
         
         
            Ο Πρόεδρος
         
         Σ. ΑΛΕΤΡΆΡΗΣ
      
   
   
      (1)  ΕΕ L 347 της 11.12.2006, σ. 1.